Hofuitspraak oor Valke-baas voorbehouArgieffoto Regter Niel Tuchten het eers na die drie regsverteenwoordigers vir onderskeidelik HSF, die minister van polisie en Ntlemeza geluister, voordat hy gesê het dat hy sy uitspraak sal lewer op ŉ datum wat nog aangekondig moet word. Die kern van die regsgeding handel oor die wetlikheid van Ntlemeza se aanstelling as die hoof van die Valke. Minister Nkosinathi Nhleko het Ntlemeza aangestel ten spyte daarvan dat regter Elias Matojane in Februarie verlede jaar bevind het dat Ntlemeza “bevooroordeeld en oneerlik” was en nie oor “integriteit en eerbaarheid” beskik nie. Francis Antonie, die direkteur van HSF, het gesê Matojane se uitsprake het regstreeks betrekking op die vraag of Ntlemeza geskik is om sy amp te beklee en aan die hoof van die Valke te staan wat noodsaaklik is vir strafregtelike ondersoeke in die land. Antonie het gesê juis daarom het die stigting besluit om regsingryping te versoek, weens Nhleko se “onkunde” en sy onvermoë om terugvoer te gee oor hul kommer rakende die Valke-hoof se aanstelling. Antonie is vasbeslote dat Ntlemeza se aanstelling onwettig was en dat hy nie geskik is om sy amp te beklee nie. “Ek is teleurgesteld oor die lang tydsverloop. Ons is al sedert 2 November  in verbinding met die minister se kantoor oor hierdie saak. Die saak sleep nou al ŉ geruime tyd voort. Dit is ŉ kwessie wat die minister net aanhou uitstel,” het hy gesê. “Ons is bekommerd dat Ntlemeza sy amp beklee terwyl ŉ regter reeds een keer bevind het dat hy nie geskik is vir die pos nie. Hy het onder eed gelieg. Hoe kan ’n mens wat onder eed lieg steeds ŉ openbare amp beklee?”